SVI ครึ่งปีหลังดีต่อเนื่อง ปีนี้มีพลิกกำไรโบรกเพิ่มคำแนะนำเป็นซื้อ อัพไซด์ 20%
คาดผลการดำเนินงานงวด Q2/58 ของ SVI เติบโตอย่างมีนัยฯ และต่อเนื่องในงวด Q3/58 อีก ทั้งค่าเงินบาทที่อ่อนค่าต่อเนื่อง ยิ่งช่วยเพิ่มความน่าสนใจให้ SVI มากขึ้น ทั้งนี้ ราคาหุ้นได้ผ่านการปรับฐานไปมากจนกลับมาเห็น upside 20% จึงปรับคำแนะนำเป็น ซื้อ
27 ก.ค. 2558

บล.เอเซีย พลัส ระบุในบทวิเคราะห์ (27 ก.ค.) ว่า ฝ่ายวิจัยคาดกำไรสุทธิไตรมาส 2/58 ของบริษัท เอสวีไอ จำกัด (มหาชน) หรือ SVI เท่ากับ 1 พันล้านบาท เพิ่มขึ้นถึง 2.8 เท่าตัวจากไตรมาส 1/58 และกว่า 3.1 เท่าตัวจากงวดเดียวกันของปีก่อน จากการบันทึกรายได้พิเศษรวมจากการบันทึกเงินชดเชยประกันเพลิงไหม้กว่า 900 ล้านบาท
แต่หากพิจารณากำไรจากการดำเนินงานเท่ากับ 225 ล้านบาทเพิ่มขึ้นกว่า 1.9 เท่าตัวจากไตรมาส 1/58 และ 10.5% จากไตรมาสเดียวกันในปีก่อน จากรายได้รวมที่เพิ่มขึ้นตามคำสั่งซื้อของลูกค้าที่กลับเข้าสู่ภาวะปกติ ภายหลังปรับปรุงโรงงานเสร็จสิ้นแล้ว อีกทั้งคาดการณ์ gross margin เพิ่มขึ้นไปที่ 12% จากอัตรากำลังการผลิตที่คาดว่าจะเพิ่มขึ้นสู่ระดับ 65% ของกำลังการผลิต และอานิสงค์ของค่าเงินบาท/ดอลลาร์สหรัฐฯ ในไตรมาส 2/58 ที่อ่อนค่าต่อเนื่อง 1.9% จากไตรมาสก่อน และ 2.5% จากไตรมาสเดียวกันในปีก่อนมาที่ 33.26 บาท/ดอลลาร์สหรัฐฯ
ส่วนคาดการณ์ SG&amp;A/Sales จะลดลงเหลือ 3.8% จากรายได้รวมที่เพิ่มขึ้นอย่างมีนัยฯ แต่ค่าใช้จ่ายจากการขายและบริหารเพิ่มขึ้นในอัตราที่ต่ำกว่า โดยรวมแล้วคาดการณ์กำไรก่อนรายได้พิเศษงวดครึ่งปีแรกของปี 58 เท่ากับ 301 ล้านบาท ลดลง 23.0% จากช่วงเดียวกันในปีก่อน คิดเป็น 57% ของประมาณการกำไรก่อนรายได้พิเศษปี 2558 ขณะที่คาดการณ์กำไรสุทธิงวดครึ่งปีแรกของปี 58 เท่ากับ 1.3 พันล้านบาท เพิ่มขึ้นถึง 1.6 เท่าตัวจากงวดเดียวกันของปีก่อน และคิดเป็น 68% ของประมาณการกำไรสุทธิปี 2558 ที่ประเมินไว้
 
ฝ่ายวิจัยคาดกำไรสุทธิปี 2558 เท่ากับ 1.9 พันล้านบาท พลิกจากที่ขาดทุน 304 ล้านบาท ในปี 2557 โดยคาดว่า SVI จะได้รับเงินชดเชยจากเหตุเพลิงไหม้ในปี 2558 ทั้งสิ้น 1.4 พันล้านบาท แต่หากพิจารณาเฉพาะกำไรก่อนรายได้พิเศษเท่ากับ 527 ล้านบาท ลดลงอย่างมีนัยสำคัญ ถึง 26.7% จากปีก่อนเนื่องจากคาดการณ์ผลการดำเนินงานที่จะเริ่มเข้าสู่ภาวะปกติตั้งแต่ไตรมาส 2/58 เป็นต้นไป
สำหรับภาพรวมแนวโน้มผลการดำเนินงานไตรมาส 3/58 คาดจะเติบโตจากไตรมาส 2/58 โดยคาดรายได้รวมเท่ากับ 75 ล้านดอลลาร์สหรัฐฯ เติบโต 7% จากไตรมาสก่อน (แต่ลดลง 9% จากไตรมาสเดียวกันในปีก่อน) จากการที่ลูกค้าทยอยเพิ่มคำสั่งซื้อภายหลังจากที่ SVI กลับมาดำเนินการผลิตได้เป็นปกติแล้ว
ขณะที่คาดการณ์กำไรจากการดำเนินงานปี 2559 พบว่าเติบโตอย่างมีนัยฯ ถึง 30.7% จากปีก่อน ภายใต้สมมติฐานยอดขายรวมที่ยังระมัดระวังเท่ากับ 310 ล้านเหรียญฯ จากการที่ลูกค้าทยอยเพิ่มคำสั่งซื้อ หลังบริษัทกลับมาดำเนินการผลิตได้เป็นปกติแล้ว โดยคาดการณ์ gross margin เพิ่มขึ้นสู่ระดับ 11.0%
 
ฝ่ายวิจัยปรับเพิ่มคำแนะนำเป็น ซื้อ จากเดิม ถือ เนื่องจากราคาหุ้นปรับฐานลงมาจนเห็น upside กว่า 20% แล้ว (รวม Div Yield) จาก Fair value ปี 2558 เท่ากับ 5.20 บาท